**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՓԵՏՐՎԱՐԻ 13-Ի N 265-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման նպատակը**

Իրավական ակտի ընդունման նպատակն է Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի շրջանակներում նոր կառուցված տրանսպորտային հանգույցները ներառել Հայաստանի Հանրապետության ընդհանուր օգտագործման պետական ավտոմոբիլային ճանապարհների անվանացանկում։

**Կարգավորման հարաբերությունների ներկա վիճակը և առկա խնդիրները**

Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի (այսուհետ՝ Ծրագիր) շրջանակներում ընթացքում են Մ-1 Երևան- Գյումրի- ՀՀ սահման (Բավրա) միջպետական նշանակության ավտոմոբիլային ճանապարհի մաս հանդիսացող Լանջիկ-Գյումրի ճանապարհահատվածի վերակառուցման աշխատանքները։ Ծրագրի շրջանակներում կառուցվում են նաև թվով 7 տրանսպորտային հանգույցներ, որոնք հանդիսանում են Մ 1 ավտոճանապարհի մաս։

Լանջիկ-Գյումրի ճանապարհահատվածի հանձնման-ընդունման աշխատանքները նախատեսվում է իրականացնել մինչև 2024 թվականի հոկտեմբեր ամիսը, իսկ ճանապարհահատվածը շահագործման կընդունվի ճանապարհահատվածի երաշխիքային ժամկետի ավարտից հետո։ Նշենք, որ Ծրագրի կապալառու՝ «Սինոհիդրո Քորփորեյշն» ՍՊԸ-ն կապալի պայմանագրի համաձայն մինչև ճանապարհահատվածի հանձնում-ընդունումը պարտավոր է իրակացնել վերակառուցվող ճանապարհի պահպանման աշխատանքները, իսկ երաշխիքային ժամկետում և ճանապարհահատվածը շահագործման ընդունելուց հետո՝ ճանապարհի պահպանումն իրականացնելու է տվյալ տարածաշրջանի միջպետական և հանրապետական նշանակության ավտոճանապարհների պահպանումն իրականացնող կապալառու կազմակերպությունը՝ ՀՀ կառավարության 04․11․2010 թ․ N 1419-Ն որոշման պահանջներին համապատասխան։

Հիմք ընդունելով վերոգրյալը՝ նախագծով առաջարկվում է նոր կառուցվող թվով 7 տրանսպորտային հանգույցները ներառել ընդհանուր օգտագործման ավտոմոբիլային ճանապարհների անվանացանկում։ Արդյունքում միջպետական նշանակության ավտոմոբիլային ճանապարհների երկարությունը կկազմի 1373․32 կմ։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2024 թվականի պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը որևէ ռազմավարական փաստաթղթի հետ կապ չունի։

**Իրավական ակտի ընդունման դեպքում ակնկալվող արդյունքը.**

Իրավական ակտի ընդունման արդյունքում թվով 7 տրանսպորտային հանգույցներ կընդգրկվեն ՀՀ ավտոմոբիլային ճանապարհների անվանացանկում՝ ապահովելով դրանց պատշաճ պահպանումը։